Yagizî roja xo ya grevê vêşanîye yê 100’yine de qisey kerd  û peyamo winasî da:
“Bi roja 100’yîne ya çalakîya xo, ma vera wisarî şonê. Bi akerdena gul û vilan, ganî ma Rayber Apoyî azad bikê. Ganî şarê ma girewteyanê hepisxaneyan rê wayîrtîye bikero. Hepisxaneyan de îmkanî zaf çin ê. Îdareyê hepisxaneyan girewteyan rê zulim kenê. Hîna ke kes nêbîyo şehîd, ganî şarê ma rawirzo payan ser û xo ver bido. Ganî şarê ma xoverdayoxanê grevê vêşanîye rê wayîrtîye bikero.”
Temsîlkara HDP’yî ya Başurê Kurdîstanî Muzeyyen Guneşe zî Nasir Yagizî het de grevê vêşanîye de ya. Guneşe derheqê Yagizî de wina va: “Bi qerardarîye û bi kelecaniye çalakîya xo domneno. Vano ganî  ma tecrîdî bişiknê û Rayber Apoyî reyde azad biciwîyê.”
Qaso ke Guneşe vana çimê Yagizî baş nêvînenê, dewqa ci şona û madeyê ey keweno were. Guneşe wina dewam kerd: ”Her çiqas ke hetê weşîye ra rewşa ci başe nêbo zî, hetê moral û motîvasyonî ra zaf baş o. Yagiz heta nika qet bêqerar nêvineto û moral dano embazanê xo. Vano ez bi keyfweşîye Leyla Guvene rê embazîye kena. Vano azadîya Rayber Apoyî, azadîya Rojakewteya Mîyanêne ya.”
MA DO SERRA 2019’Î BIKERÊ SERRA XOVERDAYÎŞ Û SERKEWTIŞÎ
Guneşe wina dewam kerd: “ Yagiz zîyaretkaranê xo ra vano, ma do serra 2019’î bikerê serra xoverdayîş û serkewtişî. Ganî her kes xoverdayîşê ma bivîno. Ma do rayîrê azadîye de canê xo bidê. Beno ke ma şehîd bibê, la seba ke ma kewtê rayîrê xoverdayîşî, ma do qetîya nêbê poşman. Rayîrê ma rayîrê heqîqetî yo. Rayîrê Rayber Apoyî yo û rayîrê pêro Kurdan o.”
